Beredskabscenter Aalborg har siden fredag eftermiddag kæmpet med et større olieudslip i Romdrup Å, sydøst for Aalborg. Selvom flere opsugningspølser er lagt i den olieramte å, så er situationen alvorlig. Romdrup Å er nemlig en følsom å, den udspringer i vital natur og ender samtidig i Limfjorden. - Skaden er desværre sket. Det er absolut ikke godt, men vi har næsten stoppet olieudslippet nu, og vi foretager yderligere undersøgelser af åen, siger vagthavende beredskabsinspektør Peter Reinau. De kraftige mængder olie kan muligvis stamme fra industri i området omkring Romdrup Å. Er det rigtigt, venter der en meget stør bøde, lyder det fra Peter Reinau. Beredskabscenter Aalborg og Aalborg Kommunes miljøvagt har allerede taget prøver på stedet. - Vi har en kraftig mistanke om, at udslippet sandsynligvis stammer fra en eller flere industrier på Lundeborgvej, som er placeret på vejen, siger beredskabsinspektøren. Selvom strømmen har været kraftig henover weekenden, så har ingen fisk på nuværende tidspunkt måtte lade livet. - Det er ikke sket, men det kan blive tilfældet. VI gør alt hvad vi kan for at begrænse skaderne, siger Peter Reinau.

Referat:
Fredag eftermiddag fik Beredskabscenter Aalborg en anmeldelse om et olieudslip i Romdrup Å. Og olieudslippet er alvorligt, lyder det fra vagthavende beredskabsinspektør.